**Koninklijke Luchtvaart Maatschappij N.V.** (skrátený názov: *KLM*; angl. *KLM Royal Dutch Airlines*) je holandský národný letecký dopravca so sídlom v Amstelveene. Hlavnú základňu má na amsterdamskom letisku Schiphol. KLM je sesterskou spoločnosťou Air France-KLM. Spoločnosť KLM bola založená v roku 1919 a v súčasnosti je najstaršou dodnes fungujúcou leteckou spoločnosťou na svete. Regionálne linky po Európe zabezpečuje pre KLM dcérska spoločnosť KLM Cityhopper. V roku 2017 KLM prepravili 32,7 milióna cestujúcich, čo predstavuje doterajší rekord spoločnosti.

História
--------

### Založenie

Fokker F.XVIII spoločnosti KLM pred odletom z Holandskej východnej Indie, 1932
Douglas DC-2 KLM na letisku Fornebu v Osle, 1. jún 1939
KLM boli založené 7. októbra 1919 pod kráľovským patronátom, lebo v decembri toho istého roku nad nimi prevzala záštitu holandská kráľovná Wilhelmína, čím získali právo nosiť vo svojom názve titul „Kráľovské", holandsky „Koninklijke". Ide o najstaršiu dodnes existujúcu leteckú spoločnosť a tiež o najstaršiu spoločnosť, ktorá nesie stále rovnaký názov. Prvý let uskutočnili 17. mája 1920 a otvorili linku medzi Londýnom a Amsterdamom. Na palube lietadla Airco DH.16 boli dvaja britskí novinári a náklad novín. Táto linka je prevádzkovaná dodnes a ide o najstaršiu prevádzkovanú pravidelnú leteckú linku na svete.

V roku 1924 KLM zaviedli do prevádzky holandské dopravné lietadlo Fokker F.VII a v roku 1929 s ním bola otvorená pravidelná linka do Indonézie. KLM sa stali prvou európskou spoločnosťou, ktorá zaviedla do prevádzky americké dvojmotorové dopravné lietadlo Douglas DC-2. Neskôr boli dodané tiež Fokkery F.XVIII a Douglasy DC-3.

### Druhá svetová vojna

Počas druhej svetovej vojny boli lietadlá KLM označené na trupe nápisom „Holland", čo ich malo identifikovať ako lietadlá neutrálnej krajiny. To umožnilo aj počas vojny zabezpečovať množstvo trás a zriadiť pravidelnú linku do Spojených štátov, aj keď časť liniek spoločnosť rovnako musela obmedziť či zastaviť.

### Povojnová expanzia

Douglas DC-7C 

KLM na medzinárodnom letisku
v New Yorku, jún 1961
Ihneď po skončení vojny spoločnosť rýchlo obnovila všetky linky. Do flotily zaviedla tiež lietadlá Douglas C-54 Skymaster, s ktorými lietala do Indonézie. Ďalším z nových typov vo flotile bol Douglas DC-4, s ktorým lietala na linke do New Yorku. KLM otvorili aj nové linky do Južnej Ameriky a Mexika. V roku 1955 uviedli do prevádzky typ Lockheed L-1049 Super Constellation, v roku 1957 Vickers Viscount a DC-7 a v roku 1959 Lockheed Model 10 Electra.

### Prúdová éra

McDonnell Douglas DC-9-33 KLM na letisku v Liverpoole, 26. jún 1968
Boeing 747-200B(SUD) spoločnosti KLM na medzinárodnom letisku Mirabel v Montreale, 31. máj 1986
KLM vstúpili do prúdovej éry zavedením lietadiel Douglas DC-8 v marci 1960. V roku 1965 založili spoločnosť KLM Helicopters, ktorá obstarávala vrtuľníky na ropné plošiny v Severnom mori. V roku 1966 zaviedli do flotily typ DC-9 na linky po Európe a na Blízky východ. KLM boli prvou leteckou spoločnosťou, ktorá vo februári 1971 uviedla do prevádzky širokotrupé štvormotorové prúdové dopravné lietadlá Boeing 747-200B. V roku 1972 bol tiež dodaný prvý trojmotorový McDonnell Douglas DC-10. V týchto lietadlách zaviedla KLM v roku 1974 službu „KLM FFF" (KLM Full Fare Facilities), v rámci ktorej mali cestujúci za príplatok k letenke doplnkové exkluzívne služby na palube. Išlo tak o predchodcu súčasnej obchodnej triedy. V roku 1977 sa stala najväčšia letecká katastrofa v dejinách, keď sa 27. marca zrazil Boeing 747-200B spoločnosti KLM uprostred vzletovej a pristávacej dráhy s Boeingom 747-100 spoločnosti Pan Am. Pri leteckom nešťastí na Tenerife zahynulo 583 ľudí.

### 80. a 90. roky

Počas osemdesiatych rokov KLM uviedli do flotily lietadlá európskej výroby typu Airbus A310 a americké Boeingy 737, ktoré postupne nahradili DC-9. V roku 1985 KLM získali od Air Transport World ocenenie „Letecká spoločnosť roka". V roku 1989 bol KLM dodaný prvý Boeing 747-400, v roku 1994 prvý MD-11 a o rok neskôr získala spoločnosť tiež prvý Boeing 767. V deväťdesiatych rokoch tiež uzavreli KLM alianciu s dnes už zaniknutými Northwest Airlines a získali v nich 20% podiel.

Dňa 1. apríla 1991 vznikla zlúčením spoločností NLM CityHopper a Netherlines regionálna dcérska spoločnosť KLM Cityhopper. V roku 1998 vznikla spoločnosť KLM uk. Stalo sa tak pri zakúpení podielu KLM v Air UK. Táto spoločnosť prevádzkovala vnútroštátne lety v Spojenom kráľovstve a lety zo Spojeného kráľovstva do Holandska, pričom mala základňu na letisku Londýn-Stansted. V roku 1998 KLM tiež predali podiel v Northwest Airlines a začali sa zaujímať o iné letecké spoločnosti. Naviazali tak spoluprácu s talianskou spoločnosťou Alitalia, ktorú však v roku 2000 zrušili.

### 21. storočie

V roku 2000 prebiehali diskusie o spojení KLM s British Airways v novú silnú leteckú spoločnosť, ale táto myšlienka nakoniec nebola realizovaná. Teroristické útoky 11. septembra 2001 zapríčinili menší záujem o lietanie a následne museli KLM kvôli stratám znížiť kapacity o 15% a prepustili približne 1 500 zamestnancov. Vedenie spoločnosti rozhodlo o redukcii prevádzkovaných typov na diaľkových linkách na Airbus A330, Boeing 747 a 777, predovšetkým kvôli zníženiu celkových nákladov. V roku 2003 bola spoločnosť KLM uk zlúčená s KLM Cityhopper. Dňa 30. septembra 2003 oznámili Air France s KLM vytvorenie spoločnej leteckej spoločnosti s názvom Air France-KLM. V roku 2004 sa KLM stali členom aliancie leteckých spoločností SkyTeam.

Posledný let holandského lietadla značky Fokker spoločnosti KLM sa uskutočnil 27. októbra 2017, išlo o typ Fokker 70. Lietadlá Fokker 100 spoločnosť vyradila z flotily už predtým. Tieto boli nahradené ekonomickejšími a novšími lietadlami Embraer E-Jet.

Organizácia
-----------

Sídlo KLM v Amstelveene
Vývoj loga KLM
KLM sa nachádza na burzách v Amsterdame, New Yorku a Paríži.

Podriadené spoločnosti:

* Transavia Airlines CV
* Transavia France
* KLM Cityhopper BV
* KLM Cityhopper UK Ltd.
* KLM Asia
* Martinair Holland NV
* EPCOR BV
* KLM Catering Services Schiphol BV
* KLM Equipment Services BV
* KLM Financial Services
* KLM Flight Academy BV
* KLM Health Services BV
* KLM UK Engineering Ltd.
* Cygnific
* Schiphol Logistics Park

Destinácie
----------

KLM v súčasnosti lietajú do 145 pravidelných a sezónnych destinácií v Európe, Ázii, Afrike, Severnej a Južnej Amerike.

### Codeshare

KLM majú tzv. codeshare dohodu a v súčasnosti prevádzkujú spoločné lety so spoločnosťami: 

* Adria Airways
* Aer Lingus
* Aeroflot
* Aerolíneas Argentinas
* Aeroméxico
* Air Astana
* Air Europa
* Air France
* Air Malta
* Air Mauritius
* Air Serbia
* airBaltic
* Alitalia
* Bangkok Airways
* Belavia
* Bulgaria Air
* China Airlines
* China Eastern Airlines
* China Southern Airlines
* CityJet
* Copa Airlines
* Croatia Airlines
* České aerolinie
* Delta Air Lines
* Etihad Airways
* Garuda Indonesia
* Georgian Airways
* Gol Transportes Aéreos
* Kenya Airways
* Korean Air
* kulula.com
* Malaysia Airlines
* Oman Air
* Pegasus Airlines
* Qantas
* Saudia
* Sichuan Airlines
* Surinam Airways
* TAAG Angola Airlines
* TAROM
* Transavia
* Ukraine International Airlines
* Vietnam Airlines
* WestJet
* XiamenAir
* flyEurope

Flotila
-------

Turistická trieda na palube Boeingu 787-9 spoločnosti KLM
World Business trieda v Boeingu 747-400
Večera podávaná v turistickej triede
### Súčasná flotila

Flotila KLM pozostávala v novembri 2020 z nasledujúcich lietadiel:


Flotila KLM| Lietadlo | V prevádzke | Fotografia | Objednávky | Počet sedadiel | Poznámky |
| --- | --- | --- | --- | --- | --- |
| C | W | Y | Spolu |
| Airbus A330-200 | 8 |  | — | 18 | 36 | 214 | 268 |  |
| Airbus A330-300 | 5 |  | — | 30 | 40 | 222 | 292 |  |
| Boeing 737-700 | 16 |  | — | 20 | 6 | 106 | 132 | Lietadlá majú byť vyradené v roku 2022 |
| Boeing 737-800 | 31 |  |  | 20 | 6 | 150 | 176 |  |
| Boeing 737-900 | 5 |  | — | 28 | 18 | 138 | 184 | Jedno lietadlo je vo farbách aliancie SkyTeam. |
| Boeing 777-200ER | 15 |  | — | 34 | 40 | 242 | 316 |  |
| Boeing 777-300ER | 14 |  | 2 | 34 | 40 | 334 | 408 | Jedno lietadlo je vo farbách OrangePride a jedno aliancie SkyTeam. |
| Boeing 787-9 | 13 |  | — | 30 | 48 | 216 | 294 |  |
| Boeing 787-10 | 5 |  | 10 | 38 | 36 | 270 | 344 | Dodávky v rokoch 2019 – 2023 |
| Flotila KLM Cargo |
| Boeing 747-400ERF | 3 |  | — | nákladný |  |
| Spolu | 119 |  | 16 |  |  |

Referencie
----------

1. ↑   *KLM přepravily vloni rekordní počet pasažérů* [online]. airways.cz, [cit. 2018-12-09]. Dostupné online.
2. ↑   *Konec nizozemské legendy. KLM končí s Fokkery, do konce roku dolétají u Austrian* [online]. zdopravy.cz, 2017-10-27, [cit. 2018-12-09]. Dostupné online.
3. ↑   KLM / Air Astana expands codeshare service from late-March 2018. *Routesonline*, 19 March 2018. Dostupné online [cit. 2018-03-19].
4. ↑  2018, UBM (UK) Ltd.. *KLM / Kulula begins codeshare partnership from late-May 2018* [online].. Dostupné online.
5. ↑   *KLM / QANTAS begins codeshare service from Nov 2018* [online]. Routesonline, 1 November 2018. Dostupné online.
6. ↑   *Seating plans* [online]. klm.com, [cit. 2018-12-09]. Dostupné online.
7. ↑   *KLM outlines 787-10 network in 2H19* [online].. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Koninklijke Luchtvaart Maatschappij**

Externé odkazy
--------------

* Oficiálna stránka


|  |  |
| --- | --- |
| Portal | Portál letectvo |

| * z
* d
* u
Aerolínie Holandska |
| --- |
| 
* AIS Airlines
* Arkefly
* CHC Airways
* Corendon Dutch Airlines
* Denim Air
* Dutch Dakota Association
* KLM
* KLM Cityhopper
* Martinair
* North Sea Airways
* Transavia.com

 | Vlajka Holandska |